google/wiki40b huggingface dataset:
Argentinas nasjonalkongress

Argentinas nasjonalkongress (formelt: Congreso de la Nación - República Argentina) er Argentinas lovgivende forsamling. Nasjonalkongressen har i alt 329 medlemmer og er delt inn i et senat og et deputertkammer.
Bygningen, som ble bygget mellom 1898 og 1906, ligger i den vestlige enden av Avenida de Mayo. I motsatt ende ligger presidentpalasset Casa Rosada.
Kongressen er samlet fra 1. mars til 30. november, men kan om nødvendig pålegges av Argentinas president å utvide sesjonene. Medlemmene innvilges parlamentarisk immunitet så lenge de har vervet. Kongressen fastsetter toll og skatt, den skal være ens over hele landet. Den styrer Argentinas sentralbank, vedtar budsjett og verdien av landets valuta. Kongressen vedtar også endringer i grenser mellom provinsene og står for landets internasjonale avtaler. Når en avtale er vedtatt, står den over vanlig lovgivning. Kongressen vedtar også krigserklæringer og fredsavtaler så vel som mobilisering landets forsvar.

Senatet

De 22 provinsene, det føderale distriktet Buenos Aires og det nasjonale territoriet Tierra del Fuego sender tre medlemmer hver til Senatet. Disse 72 senatorene velges for seks år om gangen.

Deputertkammeret

I alt velges 257 medlemmer til deputertkammeret, 1 per 100.000 innbyggere. De velges for fire år om gangen, men halvparten er på valg hvert annet år.
Mimotrysimia

Levevis

Disse billene har larver som lever i død ved av løvtrær, ofte like under barken.

Utbredelse

Arten er utbredt i Den demokratiske republikken Kongo.
Svartflekket hakevikler

Utseende

En middelsstor (vingespenn 12-16 millimeter), gråbrun vikler med noe avrundede forvinger. Forvingens grunnfarge er brun, med to mer eller mindre tydelige, brede, grå tverrbånd. Ved bakkanten er det en stor, mørk flekk, og litt utenfor midten av vingen en liten, svart flekk. Bakvingen er lyst gråbrun, noe innbuktet bak spissen.

Levevis

Larvene til denne arten lever helst på busker og trær i rosefamilien, for eksempel eple, rogn, slåpetorn og hagtorn, men de kan også gå på blant andre blåbær og kristtorn. Den vide utbredelsen denne arten har innebærer trolig at den kan bruke mange ulike vertsplanter.
De voksne viklerne flyr fra juli til september og kommer gjerne til lys.

Utbredelse

Denne arten har en meget stor utbredelse over nesten hele Europa, i store deler av Asia og i Nord-Amerika. I Norge finnes den over hele landet.
Mercedes (Eastern Samar)

Mercedes er en kommune i provinsen Eastern Samar på Filippinene. Under folketellingen i 2000 kom man til et befolkningstall på 4 857 i 945 husstander.
Meråkerposten

Meråkerposten er en lokalavis som utkommer ukentlig i Meråker i Nord-Trøndelag. Avisen har vært utgitt hver torsdag siden etableringen i 1982.
Ansvarlig redaktør er Knut Johansen.
EM i turn for menn 1969

Det 8. europamesterskapet i turn for herrer ble arrangert i Warszawa i Polen i 1969.
Abadan-krisen

Abadan-krisen pågikk fra 1951 til 1954, etter at Iran nasjonaliserte Anglo-Iranian Oil Company, og utviste vestlige selskaper fra oljeraffineriene i byen Abadan. Storbritannia var nær krig med Iran, som forble en alliert med USA som håpet at Iran ville fortsette som en bufferstat mot kommunismen. President Eisenhower, som ble USAs president i 1953, forandret denne statusen. USA hadde fram til da støttet Irans nasjonalisering, og arbeidet for en fredlig løsning mellom Storbritannia og Iran, og vært motstander av sanksjoner mot Iran.  
Resultatet av krisen var at den iranske statsministeren Muhammed Mossadegh ble kastet fra makten. Under kuppet, med kodenavnet Operasjon Ajax (TPAJAX), plasserte CIA og MI6 Muhammed Reza Pahlavi ved makten i landet. I august 1954 ble oljeselskapet satt under et konsortium som ble foreslått delt på følgende måte: Anglo Iranian Oil Company (AIOC) (senere British Petroleum) skulle ha en 40 % andel, Shell skulle ha 14 % og CFP, et fransk selskap, skulle ha 6 %, mens de fem store amerikanske selskapene Standard Oil (NJ), Socony, Socal, Texas og Gulf skulle få 8 % hver. Men amerikanske uavhengige oljeselskaper hadde vært interessert i å starte operasjoner i Iran i lengre tid og hadde såvidt startet mens krisen fortsatte. Da det ble kjent at uavhengige selskaper ble ekskludert fra konsortiumet, uttrykte disse selskapene sitt sinne. I respons til disse klagene, overtalte Hoover de store selskapene å avgi 5 % (eller 1 % hver) av deres andel i konsortiumet til de uavhengige amerikanske selskapene.
Cipriscola

Utseende

En middelsstor, kraftig, brunsvart trebukk med hvite tegninger. Dekkvingene har markerte, utsående, rettvinklede "skuldre". Antennene er omtrent så lange som kroppen. Pronotum er trapesformet uten pigger på kantene, men med en liten knekk midt på hver sidekant. Pronotums sider, dekkvingenes rot og en skråflekk i den bakre delen av hver dekkvinge er hvite.

Utbredelse

Slekten er vidt utbredt i Sør-Amerika, fra Colombia i nord til Paraguay i sør.
Pedicinidae

Liv og utvikling

Lusene i denne familien lever på apekatter i den gamle verden (Cercopithecidae), blant andre marekatter, makaker, bavianer og kolobusaper.

Utbredelse

Familien følger vertsdyrenes utbredelse og forekommer i Afrika og Asia.
Hans A. Djurhuus

Bakgrunn og familie

Hans Andrias Djurhuus ble født i Tórshavn i 1883, som sønn av Óla Jákup Djurhuus og Else Marie (født Poulsen, fra Hósvík). Han ble døpt Hans Andreas, men ble kjent under den mer færøyske navneformen Hans Andrias, foruten sitt kallenavn Hanus. Hans to år eldre bror var Janus Djurhuus, og sammen ble de kjent som Áarstovubrøðurnir (Áarstovabrødrene), etter barndomshjemmet Áarstova i Tórshavn.
Han var gift med Jutta Ziska fra København, senere med Petra Petersen fra Nólsoy. Som mange før ham arbeidet han i unge år som fisker. Etter lærereksamen i 1905 ble han lærer i Klaksvík, Tórshavn, Sandavágur (1909–1916) og Tvøroyri (1916-1919). Fra 1919 til sin død i 1951 var han dosent på lærerskolen i Tórshavn.

Dikter

Som sin bror Janus regnes Hans A. Djurhuus til de fremste dikterne på Færøyene. I motsetning til den klassiske filolog Janus var Hans Andrias' språk enkelt og lettfattelig. Begge brødrene var ivrige forkjempere for færøysk selvhevdelse, men Janus’ fedrelandskjærlighet var problemfylt, fordi han ofte betraktet sine landsmenn som svake. Hans A. Djurhuus' patriotisme var derimot ukomplisert og umiddelbar. 
I 1905 debuterte han med Hin gamla søgan (Den gamle historien). Hans barnesanger ble skrevet i perioden fra 1915 til 1919 til tidsskriftet Varðin. I 50 år var de Færøernes første og eneste barnesanger og de er stadig en del av den færøyske kulturarven. Regin Dahl komponerte melodier, og især Annika Hoydals plate Til børn og vaksin med sangene har siden 1975 vært en færøysk klassiker. 
Ved siden av dikt og sanger for barn og voksne skrev han også prosa, noen skuespill, noveller og skolebøker.
Han ble i 1947 utnevnt til ridder av 1. klasse av St. Olavs Orden.
Vega (København)

VEGA på Vesterbro i København er en av byens mest kjente konsertarenaer. VEGA åpnet dørene  i 1996, som en del av «Kulturby 96», etter en omfattende renovering. 
Bygningen, som VEGA ligger i, ble bygget i 1956 og er tegnet av arkitekten Vilhelm Lauritzen, som blant annet også står bak Radiohuset i samme by. Bygningen, som i dag er fredet, het opprinnelig Folkets Hus.
VEGA består av Store VEGA, som har plass til 900 sittende eller 1500 stående tilskuere, og Lille VEGA, som har 160 sitteplasser eller 500 ståplasser. 
I tillegg til de to musikkscenene huser Vega også Ideal Bar, hvor blant annet Klub Mini VEGA, poetry slam og Hip Hop Kontoret holder til.
6. oktober 2005 spilte norske Kaizers Orchestra inn CD-en Live at Vega og DVD-en Viva la Vega her, på en av sine mange opptredener på Vega.
Eggert Christopher Knuth (1786–1813)

Familie

Knuth var sønn av lensgreve Frederik Knuth og Juliane Marie von Møsting og bror til Julius Knuth. Han giftet seg i Christiania i 1810 med Karen Rosenkrantz, datter av stiftamtmann, senere statsråd Marcus Gjøe Rosenkrantz og hans første ektefelle Amalia Tugendreich von Barner. De ble foreldre til Frederik Marcus Knuth. Sønnen etterfulgte ham som lensgreve til grevskapet Knuthenborg.
Vannpolo under Sentralamerikanske og karibiske leker 1954

Vannpolo under Sentralamerikanske og karibiske leker 1954. Vannpolo var en av flere sporter i de sjuende sentralamerikanske og karibiske leker som ble arrangert i Mexico by i Mexico i perioden 5. til 20. mars 1954. Det var fjerde gangen som vannpolo var med i de sentralamerikanske og karibiske leker. Det var kun en turnering for menn.
Oslo Vognselskap

Tvistesak om T2000-vognene

Ruter leier trikker og T-banevogner fra Oslo Vognselskap AS, og leier disse videre ut til Sporveien Trikken og Sporveien T-banen. For T-banevognene av typen T2000 endte det med en tvistesak mellom Ruter og Oslo Vognselskap. Vogntypen ble tatt ut av trafikk pga. stadige problemer med vognene (samtidig som de ble erstattet med MX3000-vogner), og av den grunn sa Ruter opp leien av vognene med virkning fra og med 1. januar 2010. I 2011 ble leien for T2000 betalt direkte fra Oslo kommune til Oslo Vogsnselskap. Ruter ble trukket 22 millioner kr i tilskuddet fra Oslo kommune, og disse pengene gikk med til å betale vognleien for T2000 i 2011.
KNM «Narvik» (F 304)

Active Endeavour

KNM «Narvik» var sammen med KNM «Trondheim» vært del av Active Endeavour, som er en NATO-operasjon satt i gang oktober 2001, i kampen mot terrorisme. I denne operasjonen overvåkes skipstrafikken i Middelhavet. 
Til denne operasjonen har Norge bidratt tretten ganger, med fem fregatter, fire MTBer og fire undervannsbåter. KNM «Narvik» deltok i to perioder fra 2001ndash;2002, KNM «Trondheim» høsten 2002, KNM «Narvik» igjen i 2004, og KNM «Trondheim» i 2005.

Museumsskip

Det er besluttet å ta vare på en fregatt i Oslo-klassen, og da KNM «Narvik» var det siste operative fartøyet i klassen, ble det bestemt å ta vare på den. Sommeren 2007 la fregatten til kai i Horten for siste gang og er der omgjort til museumsskip. Stiftelsen KNM Narvik overtok fregatten som gave fra Forsvaret under en høytidelig seremoni på Karljohansvern tirsdag 12. juni 2007. 30. november 2016 ble KNM «Narvik» offisielt flytende museum.
Jiaonan

Jiaonan (kinesisk: 胶南; pinyin: Jiāonán) var et byfylke i Shandong i Folkerepublikken Kina,  understilt den subprovinsielle by Qingdao. Den 30. november 2012 ble fylket oppløst og området overført til bydistriktet Huangdao.
Befolkningen var på 836 481 innbyggere i 1999.
Kang Sheng (1898–1975), som var Folkets frigjøringshærs etterretningssjef, kom fra en jordeierfamilie i Jiaonan.

Samferdsel

Kinas riksvei 204 løper gjennom området. Den løper fra Yantai i Shandong sørover til  Shanghai, og er innom blant annet Lianyungang, Nantong og Taicang.
Modafinil

Modafinil er et legemiddel som brukes mot narkolepsi (og før 2008 også mot idiopatisk hypersomni.). 
For omtrent en måned siden ble Modafinil kategorisert som et klasse A-preparat. Dette har i ettertid blitt endret på, og leger kan nå skrive ut medikamentet i klasse B.  
Modafinil er virkestoffet som finnes i det registrerte legemiddelet Modiodal. Modiodal tilhører gruppen sympatomimetikum. Virkningsmekanismen er tross forskning ikke avklart og er noe usikker. Mye tyder på at Modafinil gjenoppretter og/eller øker våkenhet og mental fokus ved å forsterke alfa1 adrenerg aktivitet spesifikt i den delen av hjernen som har med søvn og oppmerksomhet. 
Medisinen har sitt utspring i Frankrike der den opprinnelig ble utviklet for det franske forsvaret. Bruken var da at flyvåpenets soldater skulle føle mindre tretthet og bli mer fokusert på de oppgavene som de gjorde. 
Medisinen kom til Norge rundt år 2000. I Norge er Modafinil klassifisert i reseptgruppe B.
Modafinil har mindre bivirkninger enn de tidligere medisinene som ble brukt, som for eksempel amfetaminer, men kan i enkelte tilfeller gi alvorlige utslett og hjerteproblemer.
Arvid Syrrist

Idrettsmannen

Syrrist representerte Frigg i fotball og bandy. 16 år gammel var han reserve da Frigg i 1921 vant sitt siste norgesmesterskap i fotball. Han ble kretsmester i Oslo i 1925. Han debuterte på det norske landslaget mot Sverige på Råsunda i 1924 og spilte totalt fem landskamper.
I bandy var han med på Norges første offisielle landskamp, mot Sverige på Frogner stadion i 1927. Han spilte én landskamp til etter dette. Fra 1934 til 1936 var han formann i Norges Bandyforbund.

Tannlegen

Arvid Syrrist utdannet seg til tannlege i München og Oslo. En periode på 1930-tallet arbeidet han ved Guggenheim-barneklinikken i New York og ved Yale. Under krigen var han kapteinløytnant og marinetannlege i Storbritannia.
Etter krigen bosatte han seg i Sverige. Han tok doktorgrad i odontologi ved Lunds universitet i 1949 på avhandlingen Experimental Studies on the Effect of Sodium Fluoride on Human Dental Enamel: Investigations into the Potentialities of Topical Application of Sodium Fluoride to Teeth as a Means of Caries Control. Han var laborator i barnetannpleie på Tandläkarhögskolan i Malmö i perioden 1952–62 og professor i barnetannpleie ved Lunds universitet fra 1962–71. Han var leder av den svenske Medicinalstyrelsens vetenskapliga råd (fra 1968 Socialstyrelsen) fra 1965–71.
Kongebjørka

Kongebjørka ved Glomstua i Molde er et nasjonalsymbol og minnesmerke over den tyske okkupasjonen av Norge. Kong Haakon VII og kronprins Olav ble fotografert her av Per Bratland mens de søkte ly under den tyske bombingen av Molde den siste helgen i april 1940. Bildet gikk verden over, og inspirerte Nordahl Grieg, som også var i Molde under bombingen, til å skrive diktet «Kongen», noe som festet ytterligere symbolverdi til både stedet og bildet.
I 1955 avduket Kong Haakon en minnetavle ved bjørka.
Selve treet ble ødelagt av vandaler i 1981, men et nytt ble plantet av Kong Olav i 1982. Under Nyttårsorkanen 1. januar 1992 ble det nye treet ødelagt, men et nytt ble plantet av Kong Harald senere samme år. Samtidig ble steinstøtten med relieff av Bratlands bilde supplert med en steinstøtte til minne om Kong Olav, med et dikt av Knut Ødegård.
Fredslunden, som ligger like ved bjørka, ble innviet i 1997.
Haifeng

Kulturminner

I Haifeng ligger Det røde palass og Den røde plass (Haifeng honggong, 海丰红宫; Hongchang jiuzhi, 红场旧址) som er oppført på Folkerepublikken Kinas liste over kulturminner.

Samferdsel

Kinas riksvei 324 fører gjennom området. Den går fra Fuzhou i provinsen Fujian og gjennom Guangdong, Guangxi, Guizhou, og ender i Kunming i Yunnan.
Jungfernbrücke

Jungfernbrücke er en bro i bydelen Mitte i Berlin, og den eldste bevarte broen i byen. Broen går over kanalen Kupfergraben, en sidekanal til Spree, og forbinder gatene Friedrichsgracht og Oberwasserstraße. Den er den eneste gjenværende av tidligere ni klaffebroer i byen.
Broen ble trolig bygget i 1701. Dagens bro er fra 1798 og oppført i tre og jern.

Navn

Navnet Jungfernbrücke forekommer første gang på et kart i 1748 og betyr direkte oversatt til norsk Jomfrubroen eller i moderne språkdrakt Damebroen. Navnets opprinnelse er uklar, men den mest sannsynlige forklaring er to damer som solgte håndverksarbeider like ved broen, og som av bybefolkningen kun ble omtalt som «die Jungfern».
Makroner

Historie

Makronene har fått oppmerksomhet og internasjonal utbredelse takket være et antall konditorier i Paris. Et ledende navn er det store konditoriet Ladurée som i slutten av 1900-tallet tok hjelp av konditoren Pierre Hermé og eksperimenterte frem makroner med nye farver og smaker.
Ladurée har solgt makroner siden 1930-tallet og de hevder selv å være først med å legge sammen mandelkakene til makroner, noe som dog er usannsynlig. 
I Frankrike kalles de dobble fylte makronene for macaron, hvilket er samme navn som de enkle tradisjonelle mandelkakene som de har sitt opphav fra. Disse tradisjonelle macarons har en lang historie i Frankrike og er lokale spesialiteter i flere områder. Även dette navnet på de tradisjonelle kakene har på 1800-tallet spredt seg mellom landene i Europa. I Tyskland finnes for eksempel makrone og i engelsktalende land finnes macaroon, de er mer solide og laget enten av kokos eller mandelmasse.

Variasjon

I Japan er det vanlig at man bytter ut den kvernede mandelen mot malt peanøtt og smakssetter med wagashismaker. Det kallas da makoron. Konditoriet Sprüngli i Sveits selger Luxemburgerli som er lik makronen men mindre og luftigere.
Auto Red Bug

Auto Red Bug var en type microbiler. Opprinnelig ble bilene kalt «Flyer», og ble de laget av A. O. Smith som deretter solgte rettighetene til Briggs & Stratton. De ble solgt i en rekke konfigurasjoner, både bensin og elektriske modeller av varierende størrelser, mellom 1910-1928.
Først og fremst var den produsert i Lafayette i Indiana av American Motor Vehicle Company fra 1916 til 1920. Den  ble også produsert av Automotive Electic Services i New York og Automotive-Standards i New Jersey. De ble solgt i USA, Storbritannia og Frankrike mest som en nyhet for de velstående, men også for bruk i tivoli og fornøyelsesparker.
I dag er bilene er sjeldne og dyre, men kopier og selvbyggingsett er blitt solgt.
Sadelpunkt

Et sadelpunkt, også kalt et terrassepunkt, er innenfor matematikken et punkt på grafen til en funksjon hvor den er stasjonær. Det vil si at de førstederiverte av funksjonen er null. Navnet kommer fra det tilfellet at funksjonen har to variable slik at grafen er en flate. I sadelpunktet vil denne da øke i en retning og avta i en annen slik at den får en sadellignende form som vist på bildet. 
Om det stasjonære punktet er et relativt maksimum, minimum eller sadelpunkt kan undersøkes ved funksjonens andrederiverte i det aktuelle punktet. 
For en funksjon f (x,y), kan man derivere to ganger med hensyn på x for å finne den dobbeltderiverte fₓₓ  og likeså med hensyn på y som gir fyy.  Derivasjon en gang med hensyn på x og en gang med hensyn på y gir den dobbeltderiverte fxy. 
Hvis nå «diskriminanten» D = fₓₓ⋅fyy - fxy²  er negativ i et punkt, er det et sadelpunkt når fₓₓ  og fyy  har motsatt fortegn. I motsatt fall når diskriminanten er positiv, må begge deriverte fₓₓ  og fyy  ha samme fortegn. Dersom da fₓₓ  er positiv, vil punktet være et lokalt minimum. Hvis ikke, er det et lokalt maksimum.
Stange prestegård

Stange prestegård i Hedmark gav i sin tid navn til både Stange kirke og Stange kommune, etter at stedet tidligere ble kalt Skaun.
Presteboligen ble oppført i 1760-årene på initiativ fra Poul Wisnæs. Også stabburet antas å være fra 1700-tallet, og begge bygningene er fredet. Forpakterboligen er fra 1958. Hovedbygningen ble grundig restaurert i 1970-årene.
Dragsmark kloster

Dragsmark kloster (lat.:  Monasterium de silva sanctae Mariae, eller Mariskógr) var et premonstratenserkloster, viet til jomfru Maria, som lå på Bokeneset vest for Oddevold (Uddevalla) i daværende Båhuslen i Norge.

Historie

Klosteret ble anlagt i kong Håkon IV Håkonssons regjeringstid, antakelig i 1234. Klosteret ser ut til å ha hatt høy status. Her ble det bl.a. opprettet et «akademi» for unge adelsmenn.  Men allerede før reformasjonen, i 1519, ser det ut som det var gått ut av geistlig bruk og lagt under kongelig overoppsyn. I 1532 ble klosteret formelt forlenet og fullstendig sekularisert. Det ble også stadig utsatt for ødeleggelser i tiden rundt reformasjonen under stridene mellom de dansk-norske kongene Frederik I og nevøen Christian II. Christian støttet reformasjonen, mens Frederik hadde lovet å beskytte den katolske kirke. Etter hvert lå det i ruin og tjente som steinbrudd for utbyggingen av Båhus festning.
Kirken og et par av rommene sør for den ble arkeologisk undersøkt i 1897-98. Deler av anlegget ligger trolig stadig intakt under markoverflaten.
Marion Zimmer Bradley

Biografisk

Hun ble født på en gård i Albany i New York, i den store depresjonsperioden. Hun begynte å skrive som 19-åring og solgte sin første historie til bladet Vortex i 1952. Hun var gift med Robert Alden Bradley fra 1949 til skilsmisse i 1964. I 1950-årene ble hun kjent med den lesbiske gruppen som kalte seg Daughters of Bilitis.
Hun giftet seg raskt etter skilsmissen, med Walter Breen, mest kjent som numismatiker. De ble separert i 1979, men tok ikke ut skilsmisse før i 1990. Året etter ble han arrestert for å ha hatt forhold til mindreårige gutter, noe hun medga å ha kjent til.
Hun studerte ved Hardin-Simmons University i Abilene Texas og  University of California, Berkeley mellom 1964 og 1967. To sønner, David Bradley og Paul Edwin Zimmer er begge forfattere. Datteren Moira Stern er profesjonell musiker.
Bradley døde 25. september 1999 etter et kraftig hjerteattakk. To måneder senere ble asken etter hennes eget ønske spredd ved Glastonbury Tor i Somerset i England, 
Første utgitte roman var Falcons of Narabedla.

Litterær karriere

Bradley var redaktør for den langvarige serien med Sword and Sorceress-antologier inneholdende fantasy med utradisjonelle kvinnelige helter skrevet hovedsakelig av forfattere i etableringsfasen – av begge kjønn, men mest kvinner. Hun hadde også en storfamilie av forfattere rundt seg i Berkeley. Hun redigerte manuskripter nesten til sin dødsdag.
Darkover var hennes personlige fiktive univers i lang tid. Hun skrev etterhvert sammen med andre forfattere og oppmuntret vordende forfattere til å skrive egne bidrag. Det tok slutt etter at hun og en annen hadde skrevet veldig like storyer – og hvem var først? Etter det var det slutt med bidrag hun ikke hadde kontroll over. Darkoverhistoriene kan sees på som fantasy med science fiction-overtoner eller omvendt. Darkover er navnet på en klode befolket av etterkommere av mennesker fra et havarert romskip. Gjennom samkvem med ikke-menneskelige innfødte vesener med uvanlig sterke psi blir disse kreftene avlet inn i menneskene.
Hennes kanskje mest kjente enkeltverk er The Mists of Avalon som er en gjenfortelling av legenden om Camelot fra  Morgan Le Fay og Gwenhwyfar sin synsvinkel. Boken vokste til en serie.
I sin tidlige karriere brukte hun flere psevdonymer som Morgan Ives, Miriam Gardner, John Dexter og Lee Chapman. Hun ga ut flere verker som ikke tilhørte hennes senere fagkrets, inklusive bøker med homofilt og lesbisk innhold. I Am a Lesbian kom ut i 1962 og ble vurdert som porno. Det tok lang tid før hun fortalte hvilke navn hun hadde brukt.
Hun har skrevet så mye om det å være lesbisk, at hun er blitt tillagt dette selv. Samtidig var mange innen slike bevegelser dypt skuffet over andre bøker. Dette kan forståes som at forfatteren maktet å beskrive forskjellige personligheter på en god måte. Svært få av hennes personer har bare gode eller onde trekk.
Da foreningen Society for Creative Anachronism ble stiftet 1966, ble hun tillagt æren for å ha kommet på navnet. Hun ble tildelt World Fantasy Award i 2000 for livskarrieren.